Кинетикалык коэффициенттер
Кинетикалык коэффициенттер - теңсалмактуу эмес процесстердин термодинамикасынын теңдемелерине сызыктуу катыш катары кирген коэффициенттер. 

Кинетикалык коэффициенттер физикалык чоңдуктардын агымдарынын (мис., энергиянын, импульстун ж. б.), ушул агымдарды пайда кылган температуранын, концентрациянын, гидродинамикалык ылдамдыктын ж. б. градиенттерине көзкарандылыгын аныктайт. Кинетикалык коэффициенттер диффузия, жылуулук өткөрүмдүүлүк, электр өткөрүмдүүлүк коэффициенттери аркылуу да туюнтулушу мүмкүн.

Термодинамикалык теңдемелерди системанын абалын сүрөттөөчү параметрлер абдан жай өзгөргөндө гана колдонсо болот. Сан жагынан термо-динамикалык теңсалмактуу абалдан четтөөнү термодинамикалык күчтөрдүн градиенттери мүнөздөйт. Кинетикалык коэффициенттерди эсептөө чөйрөнүн молекулалык түзүлүшү жөнүндөгү түшүнүктөргө, мис., газдардын кинетикалык теориясына негизделет.

Колдонулган адабияттар
 Мамлекеттик тил жана энциклопедия борбору.  Физика. Энциклопедиялык окуу куралы. 2004 Бишкек.  ISBN 9967-14-010-0
Физика